Gandia obre el procés per adjudicar 33 habitatges del complex Simancas en règim de lloguer amb opció a compra
25 març 2019

## Gandia obre el procés per adjudicar 33 habitatges del complex Simancas en règim de lloguer amb opció a compra25 març 2019Última actualització: 14 juliol 2025

![](../gestion/img/P1350824---copic.JPG)  
  

Els regidors Vicent Mascarell i Nahuel González, han comparegut aquest matí en roda de premsa per valorar el principal acord a què s'ha arribat aquest matí durant la Junta de Govern.

Es tracta de l'inici dels tràmits corresponents per a l'adjudicació de 33 habitatges de titularitat municipal en règim de lloguer amb opció a compra situades en el complex de Simancas. Els habitatges tindran un preu de lloguer mensual que va des dels 200 als 240 € mensuals.

Tal com ha recordat **Vicent Mascarell**, fa uns mesos l'Ajuntament va posar en règim de lloguer 30 dels 63 habitatges disponibles del complex Simancas que el consistori té en propietat després d'absorbir l'empresa mixta. La pròxima setmana el plec de condicions serà publicat en el BOP i les persones interessades tindran a partir d'aquest moment 30 dies per presentar la inscripció en el procés i la documentació que siga necessària a l'Oficina de l'Habitatge situada a la plaça Tirant.

"_Aquests 33 habitatges podíem incorporar-los al mercat de lloguer o buscar la fórmula que s'ha acordat i que passa pel lloguer amb opció a compra. És la primera vegada que en aquesta ciutat s'aposta per aquesta fórmula, ja que ajuda a les persones interessades a accedir a un habitatge nou_" va afirmar Mascarell qui ha destacat que abans de finalitzar la legislatura "_esperem tindre acabat el procés d'adjudicació dels habitatges que ajudaran a revitalitzar el barri i millorar les condicions de vida dels propietaris_".

Els criteris d'adjudicació es realitzaran en funció de l'Ordenança Municipal que arbitra l'adjudicació d'habitatges de lloguer, és a dir, es prioritzarà l'accés a les persones menors de 35 anys i que estiguen empadronats a la ciutat de Gandia. "_Aquestes dues variables seran les que més pes tinguen en el barem. A més es tindrà en compte si és una família monoparental, si té algun tipus de discapacitat o han estat víctimes de Violència de Gènere, entre d'altres_".

Per la seua banda, **Nahuel González** ha destacat que es tracta de la primera vegada que s'inicia un procés d'aquestes característiques. "_És una mostra de la voluntat política d'apostar per l'habitatge públic com una eina de compliment d'un Dret Constitucional" "El preu de l'habitatge està pujant i hi ha moltes persones amb problemes per accedir a un primer habitatge. Hem treballat molt des del govern per posar a disposició de la ciutadania habitatge social i VPO_".

González ha informat que aquelles famílies que superen el 6,5 de l'IPREM i que els aspirants han de poder justificar que el 30% dels seus ingressos poden ser destinats a complir els pagaments del contracte. "_La baremació puntuarà de manera destacada a aquelles persones empadronades a Gandia" "Animem a la ciutadania a participar en aquest procés que significa la culminació d'un edifici que semblava que mai s'anava a acabar i que aquest govern ha fet possible_". 

[Documentos adjuntos](../gestion/documentos/JDG-DOCU.pdf)

[Twittear](https://twitter.com/share)